

Seletuskiri Vabariigi Valitsuse korralduse „Volitus osaühingu Transpordi Varahaldus lõpetamiseks“ eelnõu juurde
Sissejuhatus
Kliimaministeerium esitab Vabariigi Valitsusele otsustamiseks Vabariigi Valitsuse korralduse „Volitus osaühingu Transpordi Varahaldus lõpetamiseks“ eelnõu. Korraldus võetakse vastu riigivaraseaduse § 76 lõike 3 punkti 1 alusel. Nimetatud sätte alusel võib osaluse valitseja lõpetada äriühingu, mille osalus omandati Vabariigi Valitsuse otsuse alusel, üksnes Vabariigi Valitsuse volituse alusel. Osaühing Transpordi Varahaldus (registrikood: 12927802) asutati Vabariigi Valitsuse 23.09.2015 korralduse nr 402 alusel. 
Vabariigi Valitsuse korralduse eelnõu ja seletuskirja valmistas ette Kliimaministeeriumi finantsosakonna osaluspoliitika valdkonna juht Margit Dengo (tel: 623 2254, e-mail margit.dengo@kliimaministeerium.ee).
Äriühingu lõpetamise põhjus ja ajakava
Osaühing Transpordi Varahaldus asutati eesmärgiga toimida transpordisektori investeerimisettevõtjana, kes finantseerib ja haldab investeeringuid põhivarasse, sealhulgas omandab vara ja annab seda rendile. Äriühingu peamiseks tegevuseks oli lennukite, lennukite varuosade ja komponentide soetamine ning rendile andmine aktsiaseltsile Nordic Aviation Group. 
Eesti Vabariik on otsustanud väljuda riigi äriühingutest, mille eesmärk on tulu teenimine ning millel ühtlasi puudub avalik eesmärk. Sellest tulenevalt arutas Vabariigi Valitsus riigi lennundusettevõtete, sealhulgas osaühingu Transpordi Varahaldus, erastamise võimalusi 15.02.2024 ja 11.04.2024 valitsuskabineti nõupidamistel. 
Tulenevalt eelnevast ning aktsiaseltsi Nordic Aviation Group pankroti väljakuulutamisest 28.01.2025, ei olnud osaühingu Transpordi Varahaldus erastamine ega tegevuse jätkamine enam põhjendatud ning riik otsustas äriühingust väljuda varade võõrandamise teel. 
Riigi eesmärk on viia osaühingu Transpordi Varahaldus tegevus lõpule riigi jaoks võimalikult soodsal ja majanduslikult otstarbekal viisil, maksimeerides vara võõrandamisest saadavat tulu ning tagades äriühingu kohustuste ja alles jäävate varaliste õiguste nõuetekohane korraldamine.
Eesmärgi täitmiseks on osaühing Transpordi Varahaldus viinud 27.05.2024 ja 20.11.2024 kinnitatud omaniku ootuste alusel läbi äriühingu vara müügiprotsessid. 07.09.2026 kinnitatud omaniku ootustega sai äriühing ülesandeks:
· viia lõpule vara võõrandamine ja muud äriühingu tegevuse lõpetamiseks vajalikud toimingud, lähtudes eesmärgist saavutada riigi jaoks majanduslikult võimalikult soodne tulemus;
· korraldada äriühingu lõpetamisel aktsiaseltsi Nordic Aviation Group ja  pankrotimenetluses äriühingu nimel esitatud nõuete ja nendega seotud õiguste edasine kuuluvus viisil, mis tagab riigi varaliste huvide jätkuva kaitse;
· korraldada nõuetekohaselt kõik muud äriühingu lõpetamisega seotud kohustused;
· viia likvideerimismenetluse lõpule hiljemalt 2027. aasta III kvartali lõpuks.
Osaühing Transpordi Varahaldus saab alustada äriseadustikus reguleeritud likvideerimisprotsessiga pärast seda, kui taristuminister ainuosanikuna on võtnud vastu äriühingu lõpetamise otsuse, milleks ta vajab käesolevat Vabariigi Valitsuse volitust.
Likvideerimisjaotisena laekub riigikassasse 2027. aastal ligikaudu 25 mln eurot. Rahalist laekumist kajastatakse finantseerimistehinguna. Lõplik summa sõltub väljamakse ajast ning seda mõjutavad muu hulgas deposiiditulu, likvideerimisega seotud kulud ja muud väiksemad muutujad. Lisaks rahalistele vahenditele antakse riigi omandisse ka likvideerimisjaotise hulka kuuluv mitterahaline vara, sealhulgas nõuded AS-i Nordic Aviation Group (pankrotis) ja Regional Jet OÜ (pankrotis) vastu.
OÜ Transpordi Varahaldus majandusaasta aruanded on kättesaadavad veebilehel: Aruanded - Transpordi Varahaldus.
Vabariigi Valitsuse volitus 
Korraldusega volitab Vabariigi Valitsus taristuministrit osalust valitseva ministrina otsustama osaühingu Transpordi Varahaldus lõpetamine.
Korralduse mõjud ja rakendamiseks vajalikud kulutused
Korralduse eelnõus nimetatud otsuse tegemine võimaldab riigile kuuluval äriühingul täita omaniku ootuseid ning taristuministril täita Vabariigi Valitsuse mandaati üksnes tulu saamise eesmärgil asutatud lennundusega seotud ettevõtlusest väljumiseks. 
Osaühing Transpordi Varahaldus likvideerimisega seotud kulud kannab äriühing.

